CELEX: 31983R1915
Language: el
Date: 1983-07-13 00:00:00
Title: Κανονισμός (ΕΟΚ) αριθ. 1915/83 της Επιτροπής της 13ης Ιουλίου 1983 περί ορισμένων διατάξεων εφαρμογής για την τήρηση λογιστικών στοιχείων για τη διαπίστωση των εισοδημάτων στις γεωργικές εκμεταλλεύσεις

Avis juridique important

|

31983R1915

Κανονισμός (ΕΟΚ) αριθ. 1915/83 της Επιτροπής της 13ης Ιουλίου 1983 περί ορισμένων διατάξεων εφαρμογής για την τήρηση λογιστικών στοιχείων για τη διαπίστωση των εισοδημάτων στις γεωργικές εκμεταλλεύσεις  

Επίσημη Εφημερίδα αριθ. L 190 της 14/07/1983 σ. 0025 - 0027 Φινλανδική ειδική έκδοση: Κεφάλαιο 3 τόμος 16 σ. 0145  Ισπανική ειδική έκδοση: Κεφάλαιο 03 τόμος 28 σ. 0113  Σουηδική ειδική έκδοση: Κεφάλαιο 3 τόμος 16 σ. 0145  Πορτογαλική ειδική έκδοση : Κεφάλαιο 03 τόμος 28 σ. 0113 

***** ΚΑΝΟΝΙΣΜΟΣ (ΕΟΚ) αριθ. 1915/83 ΤΗΣ ΕΠΙΤΡΟΠΗΣ  της 13ης Ιουλίου 1983  περί ορισμένων διατάξεων εφαρμογής για την τήρηση λογιστικών στοιχείων για τη διαπίστωση των εισοδημάτων στις γεωργικές εκμεταλλεύσεις  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό αριθ. 79/65/ΕΟΚ του Συμβουλίου της 15ης Ιουνίου 1965 περί δημιουργίας δικτύου γεωργικής λογιστικής πληροφόρησης για τα εισοδήματα και την οικονομική λειτουργία των γεωργικών εκμεταλλεύσεων στην Ευρωπαϊκή Οικονομική Κοινότητα (1), όπως τροποποιήθηκε τελευταία από τον κανονισμό (ΕΟΚ) αριθ. 2143/81 (2), και ιδίως τα άρθρα 6 και 9,  Εκτιμώντας:  ότι πρέπει να προσαρμοστούν οι διατάξεις του κανονισμού αριθ. 184/66/ΕΟΚ της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1860/82 (4), στις σημερινές συνθήκες λειτουργίας του δικτύου πληροφόρησης·  ότι η αρμόδια αρχή που ορίζει το Κράτος μέλος και τα λογιστικά γραφεία που δεν ανήκουν σε μια διοικητική υπηρεσία συνάπτουν, ετησίως, σύμβαση με την οποία το λογιστικό γραφείο αναλαμβάνει τη δέσμευση να εκπληρώνει τις υποχρεώσεις του στο πλαίσιο της τήρησης της κοινοτικής ρύθμισης· ότι η σύμβαση αυτή πρέπει να περιλαμβάνει, μεταξύ των άλλων, διατάξεις που αναφέρονται στην κοινοτική αυτή ρύθμιση·  ότι, για να είναι δυνατή η ετήσια παρουσίαση των αποτελεσμάτων του δικτύου πληροφόρησης ώστε να μην απέχει πολύ από την ημερομηνία διαβιβάσεως των πρώτων εντύπων εκμεταλλεύσεως στην Επιτροπή, πρέπει να τεθεί χρονικό όριο της περιόδου του έτους κατά τη διάρκεια της οποίας είναι δυνατό να λήγει η λογιστική χρήση·  ότι η διαβίβαση των εντύπων εκμεταλλεύσεως πρέπει να γίνεται μέσα στις προθεσμίες που επιτρέπουν στα λογιστικά γραφεία, τα όργανα συνδέσεως και την Επιτροπή να εκπληρώνουν επαρκώς τα καθήκοντά τους·  ότι οι προθεσμίες διαβιβάσεως των εντύπων εκμεταλλεύσεως πρέπει να υπολογίζονται από το τέλος της λογιστικής χρήσης στην οποία αναφέρονται·  ότι για να είναι δυνατόν να θεωρηθούν τα έντυπα εκμεταλλεύσεως δεόντως συμπληρωμένα πρέπει να περιλαμβάνουν στοιχεία που ανταποκρίνονται στα γεγονότα, όπως καθορίζονται και παρουσιάζονται σύμφωνα με τις διατάξεις του κανονισμού (ΕΟΚ) αριθ. 2237/77 της Επιτροπής της 23ης Σεπτεμβρίου 1977 περί του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις (5), όπως τροποποιήθηκε τελευταία από τον κανονισμό (ΕΟΚ) αριθ. 3272/82 (6)·  ότι η κατ' αποκοπή αμοιβή που αναλαμβάνει η Επιτροπή πρέπει να καταβάλλεται για τα έντυπα εκμεταλλεύσεως που είναι δεόντως συμπληρωμένα και έχουν διαβιβαστεί στις προβλεπόμενες προθεσμίες ·  ότι η αύξηση των δαπανών και οι επιπτώσεις στα έξοδα της κατάρτισης του εντύπου εκμεταλλεύσεως απαιτούν μια τακτική αναθεώρηση της αμοιβής αυτής·  ότι για τη διασφάλιση της σωστής διεξαγωγής των οικονομικών λειτουργιών που συνδέονται με τη χορήγηση της κατ' αποκοπή αμοιβής, είναι απαραίτητη η πληρωμή μιας προκαταβολής·  ότι πρέπει να καταργηθεί ο κανονισμός αριθ. 184/66/ΕΟΚ από τη λογιστική χρήση 1984 και να εφαρμοστούν οι νέες διατάξεις από το ίδιο αυτό έτος·  ότι η κοινοτική επιτροπή του δικτύου της γεωργικής λογιστικής πληροφόρησης δεν διατύπωσε γνώμη εντός της προθεσμίας που τέθηκε από τον πρόεδρό της,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Η σύμβαση που αναφέρεται στο άρθρο 9 παράγραφος 1 του κανονισμού αριθ. 79/65/ΕΟΚ περιέχει τουλάχιστον τις διατάξεις που αναφέρονται στο παράρτημα.  Άρθρο 2  Η λογιστική χρήση 12 διαδοχικών μηνών, που καθορίζεται στο παράρτημα ΙΙ σημείο Ι περίπτωση α) του κανονισμού (ΕΟΚ) αριθ. 2237/77, λήγει κατά τη διάρκεια της περιόδου από τις 31 Δεκεμβρίου έως τις 30 Ιουνίου.  Άρθρο 3  Το όργανο συνδέσμου, αφού επαληθεύσει το περιεχόμενο του συνόλου των εντύπων εκμεταλλεύσεως τα οποία υποβάλλονται σύμφωνα με τον τύπο που απαιτεί το παράρτημα ΙΙΙ του κανονισμού (ΕΟΚ) αριθ. 2237/77, τα διαβιβάζει με εμπιστευτική επιστολή στην Επιτροπή, το αργότερο 9 μήνες μετά το τέλος της λογιστικής χρήσης στην οποία αναφέρονται.  Στις περιπτώσεις όπου η προθεσμία αυτή των 9 μηνών επιτρέπει σε ένα όργανο συνδέσμου να διαβιβάσει το σύνολο των εντύπων εκμεταλλεύσεως που έχει στη δικαιοδοσία του σε μια ημερομηνία μεταγενέστερη από τις 31 Δεκεμβρίου μετά το τέλος της λογιστικής χρήσης, το όργανο συνδέσμου διαβιβάζει στην Επιτροπή, μεταξύ 15ης και 31ης Δεκεμβρίου, το σύνολο των εντύπων εκμεταλλεύσεως, δεόντως συμπληρωμένα, που έχει στη διάθεσή του· τα υπόλοιπα έντυπα εκμεταλλεύσεως διαβιβάζονται στην Επιτροπή αργότερα, στις προβλεπόμενες προθεσμίες.  Άρθρο 4  Το έντυπο εκμεταλλεύσεως συμπληρώνεται δεόντως εφόσον:  - το περιεχόμενό του είναι σύμφωνο με τα πραγματικά περιστατικά, και  - τα λογιστικά στοιχεία που περιλαμβάνουν έχουν καταρτιστεί και παρουσιάζονται σύμφωνα με τις διατάξεις του κανονισμού (ΕΟΚ) αριθ. 2237/77.  Άρθρο 5  1. Η Επιτροπή καταβάλλει στο Κράτος μέλος μια κατ' αποκοπή αμοιβή για κάθε έντυπο εκμεταλλεύσεως που είναι δεόντως συμπληρωμένο και που της έχει αποσταλεί στις προθεσμίες που προβλέπει το άρθρο 3.  2. Αυτή η κατ' αποκοπή αμοιβή καταβάλλεται σε δύο δόσεις:  - στην αρχή της λογιστικής χρήσης κάθε Κράτους μέλους, καταβάλλεται προκαταβολή, που αντιστοιχεί στο 50 % της αμοιβής, για τον αριθμό των λογιστικών εκμεταλλεύσεων που αναφέρονται στο παράρτημα Ι του κανονισμού (ΕΟΚ) αριθ. 1859/82 της Επιτροπής (1),  - το υπόλοιπο, το ύψος του οποίου υπολογίζεται πολλαπλασιάζοντας την αμοιβή με τον αριθμό των εντύπων εκμεταλλεύσεως που είναι δεόντως συμπληρωμένα και έχουν αποσταλεί στην Επιτροπή, αφαιρώντας το ποσό της προκαταβολής που προαναφέρθηκε, καταβάλλεται σε προθεσμία 6 μηνών από την ημερομηνία που παραλαμβάνει η Επιτροπή τα έντυπα εκμεταλλεύσεως.  3. Το ποσό της κατ' αποκοπή αμοιβής καθορίζεται σύμφωνα με τη διαδικασία που προβλέπεται στο άρθρο 19 του κανονισμού αριθ. 79/65/ΕΟΚ.  Άρθρο 6  Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από τη λογιστική χρήση του 1984.  Ο κανονισμός αριθ. 184/66/ΕΟΚ καταργείται. Παραμένει σε ισχύ μέχρι το τέλος της λογιστικής χρήσης 1983.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 13 Ιουλίου 1983.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. 109 της 23. 6. 1965, σ. 1859/65.  (2) ΕΕ αριθ. L 210 της 30. 7. 1981, σ. 1.  (3) ΕΕ αριθ. 213 της 23. 11. 1966, σ. 3637/66.  (4) ΕΕ αριθ. L 205 της 13. 7. 1982, σ. 10.  (5) ΕΕ αριθ. L 263 της 17. 10. 1977, σ. 1.  (6) ΕΕ αριθ. L 347 της 7. 12. 1982, σ. 10.  (1) ΕΕ αριθ. L 205 της 13. 7. 1982, σ. 5.  ΠΑΡΑΡΤΗΜΑ  Διατάξεις της συμβάσεως που αναφέρεται στο άρθρο 9 του κανονισμού αριθ. 79/65/ΕΟΚ  Οι συμβάσεις που συνάπτουν η αρμόδια αρχή που ορίζει το κάθε Κράτος μέλος και κάθε λογιστικό γραφείο που δεν ανήκει σε μια διοικητική υπηρεσία και επιλέγεται σύμφωνα με τις διατάξεις του κανονισμού αριθ. 79/65/ΕΟΚ, πρέπει να περιλαμβάνουν τουλάχιστον, και με τρόπο σαφή, τις ακόλουθες ρήτρες:  - την υποχρέωση του λογιστικού γραφείου να συμπληρώνει τα έντυπα εκμεταλλεύσεως σύμφωνα με τις διατάξεις της κοινοτικής ρύθμισης,  - υποχρέωση του λογιστικού γραφείου να αποστέλλει τα έντυπα εκμεταλλεύσεως στις προθεσμίες που συμβάλλουν στην τήρηση της κοινοτικής ρύθμισης,  - την υποχρέωση του λογιστικού γραφείου να παρέχει στο όργανο συνδέσεως κάθε πληροφορία που του ζητάει για την εκπλήρωση των υποχρεώσεών του,  - την υποχρέωση του λογιστικού γραφείου να συμμορφώνεται με την απαγόρευση της μετάδοσης των ατομικών λογιστικών στοιχείων που έχουν συλλεγεί ή κάθε άλλης ατομικής πληροφορίας της οποίας έλαβαν γνώση κατά την άσκηση ή με αφορμή την άσκηση των καθηκόντων τους στο πλαίσιο του δικτύου της γεωργικής λογιστικής πληροφόρησης, καθώς και την υποχρέωση να υποβάλλουν τα άτομα που ασχολούνται με το έργο αυτό στις ίδιες υποχρεώσεις και να λάβουν όλα τα μέτρα που απαιτούνται για το σκοπό αυτό.